Οίκος της Βυρτεμβέργης

Ο Οίκος της Βυρτεμβέργης (γερμ. Haus von Württemberg) είναι ένας γερμανικός δυναστικός Οίκος της Κεντρικής Ευρώπης, που μέλη του έγιναν κόμητες, δούκες, εκλέκτορες και τελικά βασιλείς της Βυρτεμβέργης. Η περιοχή έχει ως μεγαλύτερη πόλη τη Στουτγκάρδη και γειτονεύει δυτικά με τη Βάδη (με την οποία από το 1952 αποτελεί ενιαίο ομόσπονδο κρατίδιο της Γερμανίας), ανατολικά και βόρεια με τη Βαυαρία και νότια με την Ελβετία.

Ιστορία του Οίκου

Οι πρώτοι εκπρόσωποι του Οίκου ήταν, σύμφωνα με πρόσφατες έρευνες, απόγονοι του Οίκου των Σαλίων. Περί το 1080 ο Κορράδος Α΄ εγκαταστάθηκε στην περιοχή γύρω από τη Στουτγάρδη και έγινε κληρονόμος του Οίκου του Μπόιτελσμπαχ· έκτισε το Κάστρο Βίρτεμμπεργκ και το 1089 έγινε κόμης του Βίρτεμμπεργκ (αργότερα Βύρττεμμπεργκ). Η περιοχή του αυξανόταν σταθερά, με την απόκτηση περιοχών του Τύμπινγκεν από Οίκους που πτώχευαν.

Το 1495 στη Συνέλευση (Diet) του Βορμς ο Εβεράρδος Ε΄ της Βυρτεμβέργης από κόμης αναβαθμίστηκε σε δούκα από το Μαξιμιλιανό Α΄ της Αγίας Ρωμαϊκής Αυτοκρατορίας. Το 1534-37 ο Ούλριχ εισήγαγε τη Μεταρρύθμιση και η χώρα έγινε Προτεσταντική: ο Ούλριχ έγινε επικεφαλής της τοπικής Εκκλησίας. Το 1733 ο κύριος κλάδος των Προτεσταντών εξέλιπε με τελευταίο τον Εβεράρδο Λουδοβίκο, τον οποίο διαδέχθηκε ο Καθολικός εξάδελφός του, Κάρολος Αλέξανδρος. Τότε, η Εκκλησία διοικήθηκε από συμβούλιο Προτεσταντών ευγενών. Αυτό συνέβαινε ως το 1797, οπότε ανέλαβε ο εγγονός του τελευταίου, Φρειδερίκος Α΄, που ήταν Προτεστάντης, όπως και οι απόγονοί του.

Ο Φρειδερίκος Α΄ ήταν σύμμαχος του Ναπολέοντα Βοναπάρτη, μάλιστα συμμετείχε στην Συνομοσπονδία του Ρήνου. Ο Ναπολέων τον έκανε εκλέκτορα (1803) και του έδωσε κοσμικές και ημι-εκκλησιαστικές περιοχές. Έτσι, το δουκάτο διευρύνθηκε και αναβαθμίστηκε σε βασίλειο (1806). Το 1828 ο γιος του, Γουλιέλμος Α΄, εξέδωσε νόμο για τον Οίκο του, όπου όρισε τη διαδοχή σε άρρενες μόνο και έγκυρους τους γάμους με ίσης καταγωγής σύζυγο. Ο γιος αυτού, Κάρολος Α΄, το 1867 έκανε τον εξάδελφό του, Γουλιέλμο, δούκα του Ούρραχ μετά από το μοργανατικό γάμο εκείνου. Επίσης, το 1871 έκανε τον γιο του εξαδέλφου του, Φραγκίσκο, μετά από μοργανατικό γάμο του, δούκα του Τεκ. Ο γιος του εξαδέλφου του Καρόλου Α΄, Γουλιέλμος Β΄, αναγκάστηκε το 1918 -με το τέλος του Α΄ Παγκοσμίου Πολέμου και την κατάργηση των ηγεμονιών στη Γερμανία- να παραιτηθεί και να μείνει τιτουλάριος βασιλιάς και δούκας της Βυρτεμβέργης. Ήταν ο τελευταίος του πρεσβύτερου κλάδου και τον διαδέχθηκε το 1921 ο Αλβέρτος του νεότερου κλάδου (του Αλεξάνδρου). Ο εγγονός αυτού, Κάρολος, ήταν επικεφαλής του Οίκου από το 1975 έως το 2022, όταν τον διαδέχθηκε ο εγγονός του, Γουλιέλμος (γενν. 1994).

Οι κλάδοι

Ο Φρειδερίκος Β΄ Ευγένιος είχε επτά γιους, από τους οποίους οι πέντε είχαν απογόνους, και έτσι έγιναν ιδρυτές κλάδων:
 του Φρειδερίκου Α΄. Έγιναν βασιλείς της Βυρτεμβέργης. Ο δισεγγονός του, Γουλιέλμος Β΄, ήταν ο τελευταίος του κλάδου, που εξέλιπε το 1921.
 του Λουδοβίκου. Ο γιος του, Αλέξανδρος, έκανε μοργανατικό γάμο και έτσι αποκλείστηκε της διαδοχής. Έγινε πρίγκιπας του Τεκ και ο γιος αυτού, Φραγκίσκος, έγινε δούκας του Τεκ. Ο εγγονός του τελευταίου, Γεώργιος, ήταν ο τελευταίος του κλάδου, που εξέλιπε το 1981.
 του Ευγένιου Α΄, ιδιοκτήτη του Ανακτόρου Καρλσρούη στη Σιλεσία. Ο εγγονός του, Νικόλαος, ήταν ο τελευταίος του κλάδου, που εξέλιπε το 1903.
 του Γουλιέλμου Φρειδερίκου Φιλίππου. Έκανε μοργανατικό γάμο και έτσι αποκλείστηκε της διαδοχής. Ο γιος του, Γουλιέλμος, έγινε δούκας του Ούραχ. Ο δισεγγονός του τελευταίου, Γουλιέλμος Αλβέρτος, είναι επικεφαλής του κλάδου.
 του Αλεξάνδρου, που ο δισεγγονός του, Αλβέρτος, έγινε ο επόμενος στη διαδοχή τιτουλάριος βασιλιάς και δούκας της Βυρτεμβέργης. Ο τελευταίος έζησε στο Άλτσχαουζεν· ο κλάδος ονομάζεται και καθολικός ή δουκικός. Ο τρισέγγονος αυτού, Γουλιέλμος, φέρει τους τίτλους εκείνου και είναι επικεφαλής του Οίκου της Βυρτεμβέργης.

Γενεαλογία του Οίκου της Βυρτεμβέργης

Οικόσημα

Παραπομπές

Εξωτερικοί σύνδεσμοι

 Hofkammer des Hauses Württemberg (γερμ.)